
Aratási Időpont Meghatározása Sentinel-1 Idősorokból Konvolúciós Neurális Hálózattal

Kulcsszavak: távérzékelés;Sentinel-1;gépi tanulás;mezőgazdaság
A műholdas földmegfigyelés komoly támogatást nyújt a modern mezőgazdaság számára. 2014-től, az Európai Űrügynökség (ESA) Copernicus földmegfigyelési programjának köszönhetően nagy mennyiségű műholdas adat áll rendelkezésre nagy térbeli és időbeli felbontásban. Ez lehetővé teszi a dinamikusan változó mezőgazdasági területek naprakész megfigyelését. A nagy mennyiségű adat folyamatos feldolgozásához korszerű informatikai háttér szükséges. Így az említett elemzésekben komoly szerepet kapnak a gépi tanulási eljárások.
A konvolúciós neurális hálózat egy rendkívül népszerű és elterjedt gépi tanulási algoritmustípus. Előnye több más eljáráshoz képest, hogy sok bemeneti dimenziót képes kezelni, ez kiemelten alkalmassá teszi műholdfelvétel-idősorok kiértékelésére. Alkalmazható osztályozásra, például vetésszerkezet vagy felszínborítás meghatározására, és regressziós feladatok megoldására is, többek között a hozam vagy az aratás időpontjának becslésére.
A jelen dolgozatban bemutatott kutatás konvolúciós neurális hálózatokat és Sentinel-1 idősorokat használ a vetésszerkezet és az aratás időpontjának meghatározására. Egy Tisza-menti mintaterületet vizsgál a 2021-es és 2023-as évekre. A vetésszerkezeti térképek nyolc kategóriát határoznak meg, melyek: kalászos, kukorica, napraforgó, repce, gyümölcsös, évelő lágyszárú, erdő és víz. A térképek teljes pontossága 93-94% között változik. Az aratási időpont azonosítása a kalászos, repce, napraforgó és kukorica kategóriákra vonatkozik. A dolgozat a 2021-es évre összehasonlítja a 6 és 12 napos időbeli felbontással előállított eredményeket. A 2021-es és 2023-as év összehasonlításával vizsgálja a módszer alkalmasságát különböző időjárású évek esetén. Egy kétéves adatokkal előtanított modell létrehozásával pedig kezdeti lépést tesz egy időben és térben is átvihető modell felé. A módszertan a napraforgó és a repce esetén 5-7 napos átlagos hibával, míg kalászosra és kukoricára 8-12 napos átlagos hibával becsüli meg az aratás időpontját.



